**SPrÁva o Účasti verejnosti na Tvorbe právnych Predpisov**

V záujme informovania verejnosti a orgánov verejnej správy ministerstvo zverejnilo na portáli právnych predpisov Slov-Lex predbežnú informáciu PI/2020/130 o pripravovanom návrhu materiálu „Návrh zákona z ........ 2020, ktorým sa mení a dopĺňa zákon Národnej rady Slovenskej republiky č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov a ktorým sa mení a dopĺňa zákon č. 261/2011 Z. z. o poskytovaní dotácií na obstaranie náhradných nájomných bytov v znení zákona č. 134/2013 Z. z.“.

Verejnosť a orgány verejnej správy sa mohli vyjadriť k predbežnej informácii PI/2020/130 v lehote od 9.7.2020 do 22.7.2020.

V rámci predbežnej informácie boli k návrhu materiálu vznesené 2 vyjadrenia – od mesta Sabinov a Združenia bytového hospodárstva na Slovensku (ďalej len „ZBHS“).

Mesto Sabinov zaslalo svoje vyjadrenie prostredníctvom emailu, mimo portálu Slov-Lex a navrhuje úpravu hranice výšky príjmu, posudzovania výšky príjmu pri opakovanom uzatvorení nájomnej zmluvy a doby nájmu pre oprávnenú osobu, ktorej je možné poskytnúť nájomné bývanie.

ZBHS požaduje zaviesť povinnosť zabezpečiť správu bytovej budovy prostredníctvom odborne spôsobilej osoby. Problematiku správy bytového domu upravujú iné právne predpisy a nie je predmetom úpravy v zákone č. 443/2010 Z. z. o dotáciách na rozvoj bývania a o sociálnom bývaní v znení neskorších predpisov.

Materiál bol zverejnený v rámci medzirezortného pripomienkového konania a verejnosť mohla k jeho zneniu uplatniť pripomienky v termíne 3. až 21. augusta 2020.